Hattersheim am Mainin sijainti Main-Taunuksen piirikunnassa. Pienemmässä kuvassa piirikunnan sijainti Hessenin osavaltiossa.
**Hattersheim am Main** on kaupunki Main-Taunuksen piirikunnassa Hessenin osavaltiossa keskisessä Saksassa. Se on osa Reinin–Mainin konurbaatiota, ja kuuluu Frankfurt am Mainin läntiseen esikaupunkialueeseen.

Maantiede
---------

Hattersheim am Main sijaitsee viisitoista kilometriä Frankfurt am Mainin keskustasta länsilounaaseen. Frankfurtin lentoasema sijaitsee Hattersheimin kaakkoispuolella, lentoaseman ja Hattersheimin välissä virtaa Main.

Hattersheim am Mainin kaupunginosat ovat Hattersheim, Eddersheim ja Okriftel. Eddersheim ja Okriftel liitettiin Hattersheimiin 1972.

Historia
--------

Historiallinen rautatiesilta
Arkeologisten löytöjen perusteella Hattersheim am Mainin alueella on asuttu jo neoliittisella kaudella. Hattersheim ja Eddersheim lienevät frankkien 500- tai 600-luvulla perustamia, tähän viittaa -heim-liite. Hattersheimista on kirjallinen maininta vuodelta 1132 muodossa Heideresheim, Eddersheim mainitaan ensi kerran 1145 muodossa Heddereshem. Okriftelista ilmestyy aikakirjoihin vuonna 1103. Hattersheim liitettiin Nassaun herttuakuntaan 1806, ja Preussiin 1866 muun herttuakunnan mukana. 

Maatalouden ohella myllyteollisuus oli Hattersheimin merkittävä elinkeino aina 1900-luvun alkuun. Ensimmäisistä myllyistä on maininta jo vuodelta 1219. Hattersheim liitettiin rautatieverkkoon 1839, ja kuten tavallista, se antoi paikkakunnalle huomattavan kasvusysäyksen mukaan luettuna sokeritehtaan perustaminen 1884. Tehtaasta kehittyi 1900-luvulla suklaatehdas, joka oli toisen maailmansodan jälkeen piirikunnan suurin työnantaja. Suklaatehdas ja useita muita teollisuuslaitoksia suljettiin 1900-luvun loppuun mennessä.

Eddersheim oli etenkin talonpoikien, kalastajien ja käsityöläisten kylä. Myös Okriftel oli varsin maatalousvaltainen 1800-luvulle. Paikkakunnan luonne muuttui ratkaisevasti 1885, jolloin sinne perustettiin selluloosatehdas. Suuria puumääriä oli taloudellista kuljettaa Mainia pitkin. Okriftelin paperiteollisuus päättyi 1970-luvulla.

Hattersheim sai kaupunkioikeudet 11. syyskuuta 1970.

Hattersheim am Mainin historiallisia rakennuksia ovat muun muassa kirkko St. Martinus (1747, laajennettu 1913-1915), jugendia edustava vesilaitos (1909) ja lukuisat ristikkotalot.

Talous ja liikenne
------------------

Hattersheim am Mainin talouselämää hallitsevat pienet ja keskisuuret yritykset, jotka edustavat palvelualoja, kaupankäyntiä ja valmistavaa teollisuutta.

Hattersheim sijaitsee Frankfurt am Mainin paikallisjunaliikenteen piirissä Taunus-rautatien varrella. Hattersheimin rautatieasema, Bahnhof Hattersheim (Main), on 14,9 kilometriä Frankfurtin päärautatieasemalta länteen. Taunus-rautatien pituus on 41,2 kilometriä. Kun sitä rakennettiin 1830-luvulla, se ulottui kolmen itsenäisen valtion alueelle: Frankfurtin vapaakaupunki, Nassaun herttuakunta ja Hessenin suurherttuakunta.

Keskeisiä maanteitä ovat moottoritiet Bundesautobahn 66 ja Bundesautobahn 3, jotka risteävät kaupungin länsipuolella.

Lähteet
-------

1. ↑  Statistik Hessen : Tabellen Bevölkerung : Bevölkerung in Hessen am 30.09.2020 nach Gemeinden *Statistik.hessen.de*. Hessisches Statistisches Landesamt.  Arkistoitu 2.4.2019. Viitattu 18.3.2021. (saksaksi)
2. ↑  Entfernung Hattersheim am Main, Hessen, DEU\_ *Luftlinie.org*. Viitattu 18.3.2021. (saksaksi)
3. ↑  Gewerbegebiet südlich der Voltastraße : Archäologische Ausgrabung 2015 in Hattersheim *Lfd.hessen.de*. Landesamt für Denkmalpflege Hessen. Viitattu 18.3.2021. (saksaksi)
4. 1 2 3 4  Geschichte der Stadt Hattersheim am Main *Hattersheim.de*. Stadt Hattersheim am Main. Viitattu 18.3.2021. (saksaksi)
5. ↑  Wirtschaftsstruktur *Hattersheim.de*. Stadt Hattersheim am Main. Viitattu 18.3.2021. (saksaksi)

Aiheesta muualla
----------------

* Hattersheim am Main, Hessen, Saksa — Sunrise, Sunset and Daylength

CommonsCommons
Wikimedia Commonsissa on kuvia tai muita tiedostoja aiheesta **Hattersheim am Main**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Hattersheim am Main 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Yhdysvallat

 |
|  |
| Maantieteelliset | 
* MusicBrainz area

 |

 |